b'\n_START_ARTICLE_\nArne Haugestad\n_START_SECTION_\nBakgrunn\n_START_PARAGRAPH_\nArne Haugestad var s\xc3\xb8nn av h\xc3\xb8yesterettsadvokat Einar Haugestad (1903\xe2\x80\x9384) og Ellen Margareta Thelin (1908\xe2\x80\x9399). Han flyttet til Oslo som 12-\xc3\xa5ring og tok examen artium der i 1954. _NEWLINE_1960 avla han juridisk embetseksamen. Som student var han formann (titulert \xc2\xabFormand\xc2\xbb) av Det Norske Studentersamfund i 1961 og leder av Norsk Studentunion i 1958._NEWLINE_Han ble gift i 1959 med Anne Lise Jahr (1936\xe2\x80\x932006), datter av handelsmann Erling Jahr (1901\xe2\x80\x9357) og Olaug Hestn\xc3\xa6s (1907\xe2\x80\x9386).\n_START_SECTION_\nKarriere\n_START_PARAGRAPH_\nHaugestad var mest kjent som daglig leder for Folkebevegelsen mot norsk medlemskap i EEC fra 1970 til 1973 og som forsvarer for Arne Treholt fra 1985 til 1992._NEWLINE_Mens han var ekspedisjonssjef i Justisdepartementet og sjef for Fengselsstyret i perioden fra 1975 til 1980, hadde han ansvaret for kriminalmeldingen under justisminister Inger Louise Valle fra Arbeiderpartiet. Der ble det foresl\xc3\xa5tt tiltak som ville ha f\xc3\xb8rt til atskillig reduksjon i bruk av fengselsstraff. Han nedtonet det individuelle ansvaret og den allmennpreventive begrunnelsen for straff. I stedet la han st\xc3\xb8rre vekt p\xc3\xa5 sosiale \xc3\xa5rsaker til lovbrudd.\n_START_SECTION_\nLekkasjesaken\n_START_PARAGRAPH_\nArne Haugestad huskes spesielt for lekkasjesaken som f\xc3\xb8rte til at Per Borten m\xc3\xa5tte g\xc3\xa5 av som statsminister. Det var under en flyreise i 1971 at Borten ba Haugestad om \xc3\xa5 lese et notat der det framgikk at et fransk kommisjonsmedlem mente Norge ikke burde s\xc3\xb8ke om medlemskap da motstanden i folket var meget sterk. Innholdet i notatet ble sl\xc3\xa5tt stort opp i Dagbladet, og det f\xc3\xb8rte til en intens kildejakt. Flere mente at Haugestad m\xc3\xa5tte v\xc3\xa6re kilden. Det ble senere klarlagt at det ikke var Haugestad, men Ole N. Hoemsnes som var Dagbladets kilde.'